Italiensk politi leder i øjeblikket efter en ung dansk mand på 19 år, efter han natten til torsdag af uvisse årsager faldt eller sprang fra en bro ned i Arno-floden i Firenze.

Det skriver TV 2.

Udenrigsministeriets Borgerservice bekræfter over for BT, at italiensk politi leder efter en dansker.

»Udenrigsministeriets Borgerservice kan bekræfte, at en dansk statsborger er savnet i Italien,« lyder det.

Ved du noget om sagen? Tip os på 1929@bt.dk eller via vores Facebook.

På grund af tavshedspligt i personsager kan Udenrigsministerets Borgerservice ikke oplyse yderligere i sagen.

Den 19-årige var ifølge TV 2 på tur med sin skole og havde onsdag aften og natten til torsdag været på diskotek.

Den italienske avis Corriere della Sera, der er en af landets største, skriver, at det var en klassekammerat, der anmeldte det til politiet. Dykkere er sendt i vandet for at lede efter den unge mand, og en helikopter er sendt i luften.

Ifølge avisen Secolo d'Italia var den unge mand på vej tilbage på sit hotel, da han af endnu uvisse årsager faldt eller sprang fra broen og endte nede i floden.